Duduzane Zuma: 'Ek is as gesig van korrupsie beskou' | Maroela Media
Die seun van oudpres. Jacob Zuma het aan die Zondo-kommissie van ondersoek na staatskaping gesê hy is as die "gesig van korrupsie" beskou en is in 'n politieke storm vasgevang.
Duduzane Zuma het Dinsdag tydens sy tweede dag van getuienis voor die kommissie gesê hy is onregverdig uitgebeeld en kry nou die eerste keer die geleentheid om sy weergawe te gee van bewerings van korrupsie wat hom al jare lank volg.
"Ek word beskou as 'n misdadiger, as die gesig van korrupsie, hierdie persoon wat die land van biljoene geplunder het – en dit is nie die geval nie. Ek wil net graag aan die publiek sê dat ek nie korrup is nie, geen geld vat nie, nooit het en nooit sal nie; dit is nie ék nie," het Zuma gesê.
Volgens hom is hy ongelukkig in 'n politieke storm vasgevang. Die 35-jarige Zuma is 'n sakevennoot van die Gupta-familie wat glo kontrakte van miljarde rande by verskeie staatsentiteite gekry het danksy hul verhouding met Zuma en sy pa. Die kontrakte is toegeken terwyl Jacob Zuma president was.
Die Gupta-familie word daarvan beskuldig dat hulle plaaslike en internasionale maatskappye gebruik het om winste na die buiteland te verskuif, omkoopgeld betaal het en 'n skaduregering in Suid-Afrika bedryf het.
Die Guptas was glo so invloedryk dat hulle nie net vooraf van nuwe ministeriële aanstellings geweet het nie, maar glo vir Jacob Zuma gesê het wie om aan te stel.
Duduzane Zuma is die geleentheid gegee om voor die kommissie te getuig nadat hy by talle beweerde korrupte aktiwiteite betrek is. Hy voer egter aan die beweegrede dat hy korrup is, word deur die media gedryf.
"Ek is nie korrup nie. Ek het geen geld van enigiemand gevat nie en sal ook nooit nie."
Die getuienisleier, adv. Philip Mokoena, het Zuma vroeër uitgevra oor 'n vergadering in Oktober 2015. Mcebisi Jonas, voormalige adjunkminister van finansies, beweer hy is deur Zuma na die Guptas se herehuis in Saxonwold geneem en omkoopgeld aangebied om die pos van minister van finansies te aanvaar.
Volgens Jonas was daar egter sekere voorwaardes soos dat hy druk moet plaas vir die bespoediging van 'n kernkragooreenkoms. Daar is glo aan hom gesê dat Nhlanhla Nene afgedank sal word. Nene is toe in Desember 2015 die trekpas gegee en deur Des van Rooyen vervang. Van Rooyen is egter dae later deur Pravin Gordhan vervang.
Duduzane Zuma en Jonas se weergawes van die gebeure verskil egter wesenlik. Die enigste konsekwente faktor is dat albei bevestig het die vergadering het wel plaasgevind.
Duduzane Zuma In die nuus Zondo-kommissie
Nou kan jy meer. Die ou sit nou en lieg sonder om te bloos. Askuus hy kan nie bloos
Die Guptas se bedrywighede is deurspek met korrupsie en oneerlikheid. Zuma'tjie is sekerlik misbruik as tussenganger maar hy moes besliste voordeel getrek het.
Wie weet dalk is dit waar.Jy was omring deur "engele"
Terwyl korporatiewe instellings veldtogte loods om mense te oortuig dat hulle positief moet wees oor gebeure in SA en nie emigreer nie, reken ek dat dit dan nou ook vir Duduzane insluit. Ek voel dus baie jammer vir hom dat hy valslik deur Jonas en die NVG van staatskaping korrupsie beskuldig is. Ek hoop Duduzane maak sommer baie geld uit die staat (belastingbetaler) uit vir die onregmatige vervolging en naambeswaddering wat hy moes verduur. Die feit dat hy nie in SA, maar in Dubai in weelde leef is maar bloot toevallig en bewys eintlik dat hy geteiken word en n… Lees meer »